'n Egpaar is Maandagaand op hul plaas buite Fochville in Gauteng deur drie aanvallers ingewag, vasgebind en beroof.
Die man is ook tydens die aanval oor die kop geslaan.
Kapt. Mavela Masondo, polisiewoordvoerder, sê Gerrie en Susan Brits het omstreeks 19:00 by die huis gekom toe hulle deur drie verdagtes ingewag is.
Die egpaar is albei oorval en vasgebind. Gerrie is ook met 'n houtvoorwerp oor die kop geslaan nadat hy glo gedwing is om die kluis oop te sluit.
Die aanvallers het die plaashuis geplunder voordat hulle met 'n skootrekenaar, selfone, juweliersware en vuurwapens in die egpaar se wit Ford Ranger op die vlug geslaan het.
Dié voertuig is later verlate in die Kokosi-nedersetting in Fochville gevind.
Masondo sê 'n saak van huisroof is intussen aanhangig gemaak.
Niemand is egter al in verband met die voorval in hegtenis geneem nie.
Die VF Plus in Gauteng het intussen 'n beroep op landelike gemeenskappe gedoen om hul paraatheid op te skerp en by hul plaaslike veiligheidstrukture aan te sluit.
Volgens Kobus Hoffman, VF Plus-lid in die Gautengse wetgewer, beteken die polisie se landelike veiligheidsplan niks sonder die behoorlike uitvoering daarvan nie.
"Die VF Plus waarsku die Gautengse LUR vir gemeenskapsveiligheid, Faith Mazibuko, gereeld om meer te doen om die veiligheid van mense in landelike gebiede te verseker."
Dit is duidelik dat mense nog steeds nie paraat is nie. Dit wil voorkom asof mense nie besef hoe ernstig die misdaad situasie in die land is en hoe gevaarlik die alledaagse lewe geword het nie. Mense kan enige dag en enige plek deur misdadigers oorval word terwyl die risiko op plase baie hoĕr is as op ander plekke. Nêrens is dit egter meer veilig nie al dink sommige mense nog so.
Wat van poging tot moord…..
Ons gepraat en kommentaar bring ons net mooi nerens. Ouer people en die brein dood anc lag vir ons
Wat baat dit jy is deel van die veligheidstrukture en die aanvallers wag jou in by jou huis? Paraatheid gaan nie in so 'n geval help nie. Ek voel baie jammer vir ons boere en hierdie spesifieke mense. Mag die SAPD die oortreders spoedig vind en aan die pen laat ry.
Smaak my dit raak al hoe makliker….jy kan als doen , van aanranding, poging tot moord en selfs dalk moord en dan is dit slegs huisroof…